**Molėtų rajono savivaldybės taryba**

**SPRENDIMAS**

**DĖL MOLĖTŲ RAJONO SAVIVALDYBĖS VALDOMŲ bendrovių VADOVŲ DARBO UŽMOKESČIO ir ATLYGIO VALDYBŲ NARIAMS NUSTATYMO TVARKOS APRAŠO PATVIRTINIMO**

2019 m. birželio 13 d. Nr. B1-132

Molėtai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos Vyriausybės 2002 m. rugpjūčio 23 d. nutarimo Nr. 1341 „Dėl valstybės valdomų įmonių vadovų darbo užmokesčio“ 4 punktu, 5.1. ir 5.2 papunkčiais, Lietuvos Respublikos Vyriausybės 2007 m. birželio 6 d. nutarimo Nr. 567 „Dėl savivaldybių turtinių ir neturtinių teisių įgyvendinimo akcinėse bendrovėse ir uždarose akcinėse bendrovėse“ 3.1.2 papunkčiu, Lietuvos Respublikos Vyriausybės 2012 m. birželio 6 d. nutarimo Nr. 665 „Dėl valstybės turtinių ir neturtinių teisių įgyvendinimo valstybės valdomose įmonėse tvarkos aprašo patvirtinimo“ 72, 74 punktais,

Molėtų rajono savivaldybės taryba nusprendžia:

Patvirtinti Molėtų rajono savivaldybės valdomų bendrovių vadovų darbo užmokesčio ir atlygio valdybų nariams nustatymo tvarkos aprašą (pridedama).

Savivaldybės meras Saulius Jauneika

PATVIRTINTA

Molėtų rajono savivaldybės tarybos

2019 m. birželio 13 d. sprendimu

Nr. B1-132

**MOLĖTŲ RAJONO SAVIVALDYBĖS VALDOMŲ BENDROVIŲ VADOVŲ DARBO UŽMOKESČIO IR ATLYGIO VALDYBŲ NARIAMS NUSTATYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Molėtų rajono savivaldybės (toliau – Savivaldybė) valdomų bendrovių (toliau – bendrovė) vadovų darbo užmokesčio ir atlygio valdybų nariams nustatymo tvarkos aprašas (toliau – aprašas) reglamentuoja bendrovių vadovų darbo užmokesčio ir atlygio valdybų nariams nustatymo tvarką.

2. Bendrovės vadovo darbo užmokestį sudaro mėnesinė alga ir premija.

3. Mėnesinė alga susideda iš pastoviosios dalies ir kintamosios dalies:

3.1. pastovioji dalis – nustatoma koeficientais, nurodytais aprašo 8 punkte, taikant atitinkamų metų Lietuvos Respublikos Seimo nustatytą Lietuvos Respublikos valstybės politikų, teisėjų, valstybės pareigūnų ir valstybės tarnautojų pareiginės algos (atlyginimo) bazinį dydį ir atsižvelgiant į bendrovės kategoriją;

3.2. kintamoji dalis – priklauso nuo bendrovės tikslų, nustatytų vadovaujantis Molėtų rajono savivaldybės kontroliuojamų uždarųjų akcinių bendrovių pasiektų veiklos tikslų atitikties joms nustatytiems veiklos tikslams vertinimo tvarkos aprašu, patvirtintu Molėtų rajono savivaldybės tarybos 2018 m. spalio 25 d. sprendimu Nr. B1-248 „Dėl Molėtų rajono savivaldybės kontroliuojamų uždarųjų akcinių bendrovių pasiektų veiklos tikslų atitikties joms nustatytiems veiklos tikslams vertinimo tvarkos aprašo patvirtinimo“, įgyvendinimo ir veiklos rezultatų. Kintamoji dalis nustatoma finansiniams metams, atsižvelgiant į praėjusiais finansiniais metais pasiektus konkrečius bendrovės veiklos rezultatus. Mėnesinės algos kintamosios dalies dydį nustato bendrovės valdyba, jeigu bendrovėje valdyba nesudaroma – savininko teises ir pareigas įgyvendinanti institucija. Bendrovės savininko teises ir pareigas įgyvendinančios institucijos arba bendrovės valdybos motyvuotu sprendimu mėnesinės algos kintamoji dalis gali būti nustatoma ir trumpesniam finansinių metų laikotarpiui, atsižvelgiant į praėjusio atitinkamo laikotarpio veiklos rezultatus, kai bendrovės veiklos strategijoje nustatytas terminas veiklos rezultatui pasiekti yra trumpesnis nei finansiniai metai. Mėnesinės algos kintamoji dalis negali viršyti 50 proc. bendrovės vadovui nustatytos mėnesinės algos pastoviosios dalies dydžio.

4. Bendrovės kategorija nustatoma vadovaujantis Lietuvos Respublikos Vyriausybės 2002 m. rugpjūčio 23 d. nutarimu Nr. 1341 „Dėl valstybės valdomų įmonių vadovų darbo užmokesčio“ (toliau – Vyriausybės nutarimas) ir atsižvelgiant į praėjusių finansinių metų rodiklius.

5. Bendrovės valdyba arba savininko teises ir pareigas įgyvendinanti institucija, jeigu valdyba nesudaroma, nustato bendrovės vadovo mėnesinę algą (pastoviąją dalį kartu su kintamąja), kuri negali būti didesnė už praėjusių finansinių metų bendrovės darbuotojų 4 (keturis) vidutinius mėnesinius darbo užmokesčius, apskaičiuotus pagal Vyriausybės nutarimo 2 punkte nurodytą aprašą.

6. Bendrovės valdybai arba savininko teises ir pareigas įgyvendinančiai institucijai, jeigu valdyba nesudaroma, priėmus sprendimą mėnesinės algos kintamąją dalį nustatyti trumpesniam nei metų laikotarpiui, bendrovės vadovo mėnesinė alga (pastovioji dalis kartu su kintamąja dalimi) negali būti didesnė už atitinkamo praėjusio laikotarpiobendrovės darbuotojų 8 (aštuonis) vidutinius mėnesinius darbo užmokesčius.

7. Pradėjus vadovo pareigas eiti kitam vadovui, nustatomas pastoviosios dalies koeficientas, kaip numatyta aprašo 3.1 papunktyje, o kintamoji dalis - kaip numatyta aprašo 3.2 papunktyje, bet ne daugiau nei 30 procentų bendrovės vadovui nustatytos mėnesinės algos pastoviosios dalies dydžio.

**II SKYRIUS**

**BENDROVĖS VADOVO MĖNESINĖS ALGOS PASTOVIOSIOS DALIES DYDŽIŲ SĄRAŠAS**

8. Bendrovės vadovo mėnesinės algos pastoviosios dalies dydis nustatomas pagal lentelėje nurodytus koeficientus:

|  |  |
| --- | --- |
| Bendrovės kategorija | Didžiausias leistinas koeficientas  (Lietuvos Respublikos Seimo nustatytais Lietuvos Respublikos valstybės politikų, teisėjų, valstybės pareigūnų ir valstybės tarnautojų pareiginės algos (atlyginimo) baziniais dydžiais) |
| I | 19,2–21,8 |
| II | 16,2–19,2 |
| III | 12,7–16,2 |
| IV | 9,3–12,7 |

**III SKYRIUS**

**BENDROVĖS VADOVO MĖNESINĖS ALGOS KINTAMOSIOS DALIES NUSTATYMAS**

9. Bendrovės vadovo mėnesinės algos kintamosios dalies dydis nustatomas vienerių metų laikotarpiui, ne ilgesniam kaip iki kitų finansinių metų birželio 1 d., atsižvelgiant į praėjusiais finansiniais metais pasiektus konkrečius bendrovės veiklos rodiklius (rezultatus) ir priklauso nuo bendrovės tikslų įgyvendinimo bei veiklos rezultatų.

10. Bendrovės veiklos pasiektų tikslų ir jų uždavinių įvykdymui vertinti nustatomi vertinimo rodikliai:

10.1. bendrovės ūkinės-finansinės veiklos pelningumas;

10.2. suteiktų paslaugų apimties didėjimas;

10.3. teikiamų paslaugų efektyvumo didinimas;

10.4. papildomų finansavimo šaltinių pritraukimas;

10.5. investicijų, mažinančių paslaugų sąnaudas, gerinančių paslaugų kokybę, darbuotojų darbo sąlygas (ypač dėmesys kreipiamas į lėšų investicijoms gavimą iš įvairių ES šalių paramos fondų ir jų efektyvų įsisavinimą) panaudojimas;

10.6. vartotojų pasitenkinimo teikiamomis paslaugomis lygis bei vartotojų skundų mažėjimas;

10.7. konkrečių priemonių, susijusių su bendrovių veiklai keliamais tikslais bei uždaviniais, vykdymas.

11. Konkrečius veiklos užduočių vertinimo rodiklių dydžius nustato ir juos tvirtina bendrovės valdyba arba savininko teises ir pareigas įgyvendinanti institucija, jeigu valdyba nesudaroma. Atsižvelgiant į bendrovės veiklos specifiką, turi būti nustatomi ne mažiau kaip trys rodikliai. Formuojant siektinas užduotis, gali būti nustatyti papildomi rodikliai, susiję su bendrovės veiklai keliamais tikslais ir uždaviniais.

12. Bendrovės vadovo mėnesinės algos kintamoji dalis nustatoma:

12.1. pasiekus vieną iš nustatytų rodiklių, gali būti nustatoma iki 10 proc. mėnesinės algos pastoviosios dalies dydžio kintamoji dalis;

12.2. pasiekus du iš nustatytų rodiklių, gali būti nustatoma iki 30 proc. mėnesinės algos pastoviosios dalies dydžio kintamoji dalis;

12.3. pasiekus tris ir daugiau iš nustatytų rodiklių, gali būti nustatoma iki 50 proc. mėnesinės algos pastoviosios dalies dydžio kintamoji dalis.

13. Bendrovės vadovai kasmet, ne vėliau kaip iki kiekvienų metų balandžio 30 d. bendrovės valdybai arba savininko teises ir pareigas įgyvendinančiai institucijai, jeigu valdyba nesudaroma, teikia bendrovės veiklos strategijos įgyvendinimo metinę ataskaitą ir metinį pranešimą.

14. Jeigu praėjusių metų bendrovės veiklos finansiniai rezultatai yra neigiami (nepasiektas nei vienas rodiklis), mėnesinės algos kintamoji dalis nenustatoma, ir tai galioja nuo einamųjų metų birželio 1 d. iki kitų metų gegužės 30 d.

**IV SKYRIUS**

**KITOS GARANTIJOS**

15. Bendrovės valdybos arba savininko teises ir pareigas įgyvendinančios institucijos, jeigu valdyba nesudaroma, sprendimu bendrovės vadovui:

15.1. gali būti skiriamos materialinės pašalpos, kai sunki jų materialinė būklė dėl jų pačių ligos, šeimos narių (sutuoktinio, vaiko (įvaikio), motinos (įmotės), tėvo (įtėvio) ligos ar mirties, stichinės nelaimės ar turto netekimo, jeigu yra rašytinis prašymas ir pateikti atitinkami tai patvirtinantys dokumentai, – iki 5 minimaliųjų mėnesinių algų;

15.2. už gerus darbo rezultatus ir gerą darbo pareigų vykdymą, pasibaigus finansiniams metams ir patvirtinus finansinių ataskaitų rinkinius, ne daugiau kaip vieną kartą per metus bendrovės vadovui iš bendrovės pelno gali skirti premiją, kurios dydis negali viršyti 2 (dviejų) jo mėnesinės algos pastoviosios dalies dydžių, arba iš sutaupytų lėšų, skirtų darbo užmokesčiui, – premiją, kurios dydis negali viršyti 1 (vieno) jo mėnesinės algos pastoviosios dalies dydžio.

**IV SKYRIUS**

**BENDROVĖS VALDYBOS NARIO ATLYGIS**

16. Bendrovės valdybos nario atlygis už jo veiklą valdyboje nustatomas šiame Apraše nustatyta tvarka.

17. Akcijų valdytojas inicijuoja visų bendrovių visuotiniuose akcininkų susirinkimuose klausimo dėl valdybos narių, kurie nėra valstybės tarnautojai ir Savivaldybės administracijos darbuotojai (nepriklausomi), atlygio už jų veiklą valdyboje.

18. Bendrovės nepriklausomam valdybos nariui mokamas fiksuotas valandinis atlygis, kuris yra lygus bendrovės vadovo atlygio pastovios dalies valandiniam atlygiui, ir jam išmokama suma negali viršyti 1/4 dalies bendrovės vadovui nustatyto viso atlygio, o valdybos pirmininko – 1/3 dalies tokio atlygio dydžio. Visiems valdybos nariams mokamas vienodas valandinis atlygis. Valdybos pirmininko atlygis negali viršyti valdybos nario atlygio daugiau nei 2 kartus.

19. Valdybos nario darbo laiku valdyboje laikomas susipažinimo su valdybos posėdžio medžiaga, pasirengimo valdybos posėdžiui laikas, bet ne daugiau 16 val., ir dalyvavimo valdybos posėdyje laikas.

20. Nepriklausomam valdybos nariui atlygis skiriamas bendrovės visuotinio akcininkų susirinkimo sprendimu ir mokamas iš bendrovės lėšų. Bendrovė su nepriklausomu valdybos nariu sudaro veiklos sutartį, kurioje turi būti aptarta nepriklausomo valdybos nario atlygis, teisės ir pareigos, atsakomybė ir kiti su valdybos nario veikla susiję klausimai.

21. Jeigu bendrovės nepriklausomam valdybos nariui nustatomas atlygis už jo veiklą valdyboje, tai toks atlygis turi būti proporcingai mažinamas arba visai nemokamas, jeigu nepriklausomas valdybos narys nedalyvauja valdybos posėdžiuose, nepareiškia nuomonės darbotvarkės klausimais ir nebalsuoja dėl jų.

22. Tantjemos valdybos nariui nemokamos.

**VI SKYRIUS**

**BAIGIAMOSIOS NUOSTATOS**

23. Informacija apie esamų bendrovės nepriklausomų valdybos narių atlygį skelbiama bendrovės interneto svetainėje.

24. Aprašas gali būti keičiamas ir pripažįstamas netekusius galiossavivaldybės tarybos sprendimu.

\_\_\_\_\_\_\_\_\_\_\_\_\_\_